**MAJKA KLAUDIJA BOELLEIN – „NAJSLIČNIJA ISUSU“**

Uz 10. dane Hrvatskih Svetaca i Blaženika

Križevci, 24. – 27. svibnja 2018.

Dok zahvaljujem organizatorima ovoga cijenjenoga skupa uz naše Svece, od srca u ime ss. Uršulinki pozdravljam sve vas prisutne, uz molitvu i želju da ovo nekoliko rečenica o Službenici Božjoj Dobroj Majci Klaudiji nađe duboki odjek, radost i utjehu u vašim srcima.

M. Klaudija Boellein rođena je u Đakovu 17. siječnja Svete 1875. godine. Bila je to 2. nedjelja po Bogojavljenju, kada se slavilo Presveto Ime Isusovo. To ju je Ime opečatilo za cijeli život, tim više što je isti dan i krštena i dobila ime Jerina-Irena Matilda.

Djed po očevoj strani, Dragutin Boellein, bio je gimnazijski prijatelj biskupa J. J. Strossmayera, pravi vjernik i žarki Hrvat, sposoban čovjek, koji je vodio sva biskupska imanja, upravo u vrijeme kada se gradila čuvena đakovačka katedrala. Sa sinom Jankom 1863. g. utemeljio je 3. pjevačko društvo u Hrvatskoj, „Sklad“, koje je uz pjevačke i prijateljske motive imalo za cilj i rodoljublje. Janko, službenik u gradskoj štedionici, bio je veseljak i sama dobrota i nježnost prema djeci, ali je, nažalost, umro kad je Irena imala samo tri godine. Četvrto dijete nije se još ni rodilo.

Djed po majčinoj strani, Mirko Hrvat, bio je 10 godina predsjednik Hrvatskog sabora i na toj dužnosti umro od upale pluća. Kao advokat bio je poštenjačina i pomagao sirotinju, ali je bio antiklerikalac i liberal, sluga Khuena Hedervaryja, čista suprotnost Dragutinu, koji je svaki dan molio krunicu i pribivao sv. Misi. Irenina majka Slava-Glorija bila je lijepa, otmjena, ugledna, ali hladne i oštre naravi, od čega je nježna djevojčica i djevojka Irena jako trpjela. Prva tri razreda završila je sa sestrom Melitom u Đakovu kod ss. Sv. Križa, a kad se majka, nakon pet godina udovištva, preudala za visokog časnika austrijske vojske i pravoslavne vjere, Ljubomira pl. Radojkovića, obitelj seli u Zagreb. Djevojčice nastavljaju školovanje kod ss. Milosrdnica, a Irena paralelno pohađa i glazbenu školu, ima poizbor nastavnike i postiže nevjerojatne rezultate u glazbi. Ali u Zagrebu proživljava svoju kalvariju uz tako hladnu majku, no Isus je tješi na dan Prve sv. pričesti velikom mističnom milosti. Sama priznaje da je nekoliko sati doživljavala Boga u sebi, odsutna svemu stvorenome. Ta će joj trajna ulivena Božja prisutnost biti oslonac u čitavom životu. Jedina joj je utjeha bio djed Dragutin, „didica“, kojega preko ljeta posjećuje u Đakovu, a uz to, Bog joj stavlja na put svetog svećenika, kasnije biskupa, Josipa Langa, te ide velikim koracima prema svetosti unatoč nemaru za vjeru u svojoj obitelji.

Kad je djed Mirko umro, očuh je bio bez zaleđa, te su ga premještali na razne vojne postaje. Tako su svi, nakon Zagreba i Otočca, došli u Budimpeštu. Tu je u Jerini pred kipom Bezgrješne Djevice sazrela spoznaja i odluka da stupi u uršulinski samostan u Varaždinu. Novcem za tržnicu kupuje kartu i dolazi u samostan 4. travnja 1904. godine. Majci je napisala gdje je, ali ju ona nikada nije posjetila, štoviše, nije joj nikada napisala ni jedno pismo, no iz ponosa poslala joj je upravo kraljevsku opremu kao za udaju. Pred kraj života počela je i ona prakticirati vjeru.

Sve su sestre i učenice odmah osjetile duhovno ižarivanje te već posve zrele djevojke. Isusov križ i Njegova prisutnost učinile su od nje ne samo vrsnu nastavnicu glazbe, crkvenog i narodnog pjevanja i njemačkog jezika, nego i majku punu dobrote koja je razumjela i djecu i djevojke, ali i svoje redovničke sestre, roditelje i sve djelatnike. Događalo bi se da ako se koje dijete nije moglo sjetiti njezina imena, koje je dobila kod oblačenja, Klaudija od Bezgrješnog začeća, reklo bi: „Ona sestra koja je najsličnija Isusu“. Imala je poseban dar tješenja, i nekada je bila dovoljna samo jedna riječ: „Bog!“ – Ili „Isus te ljubi! Bog te ljubi! Hrabro!“ – popraćena toplim i milim pogledom, i sve bi tuge i nevolje nestale s dječjeg lica. Postoji niz zaprisegnutih svjedočanstava o njezinu svetom životu od strane učenica, te njezinih prijateljica iz mladosti i od strane sestara. I danas joj se mnogi mole i dobivaju velike pomoći na raznim područjima života.

M. Klaudija bila je velika pokornica, ali to je bilo tako neusiljeno i diskretno, da je bila kao njezina druga narav. No posebno je nakon 1929. godine pojačala pokoru. Te je, naime, godine s. Lucija iz Fatime 13. lipnja imala viđenje Presv. Trojstva i Fatimske Gospe koja traži posvetu Rusije Njezinu Bezgrješnom Srcu. Sv. Otac Pijo XI. moli sav katolički svijet da se žarko moli za obraćenjeRusije, a Majka Klaudija čuje jasno u duši: „Žrtvuj se za tu veliku zemlju, jer već lupaju po pećini Petrovoj!“ I odmah je uslijedio njezin „Fiat!“ Spremno je prihvatila žrtvu i, po vlastitom priznanju, otada su se na nju „sručila sva moguća trpljenja“. 1941. godine razboljela se od tifusa od kojega se više nikada nije oporavila, dugih 11 godina. I kralježnica joj se savijala da je doista davala dojam crva, koju sliku koristi prorok Izaija za Gospodina Isusa. Trpjela je smireno i predano, bez ikakve tužbe, bez ikakva zahtjeva. Cijeli je život bila sva uronjena u Boga, a istodobno sva usmjerena prema bližnjima, pa tako i sada. Sestre su samo zadivljeno promatrale taj neusiljeni heroizam žrtvovanja za dobro Crkve i našeg naroda, upravo u to vrijeme žestokih progona i ubijanja svećenika i vjernika.

Umrla je 3. veljače 1952. godine. Bila je također nedjelja, oko 3 sata poslije podne. Sestre su imale klanjanje u kapelici, ali su sve pojurile do njezine sobice, čim je bolničarka rekla da joj Isus dolazi. Umrla je smireno kao janje, nakon što je zamolila glavaricu blagoslov i milo pogledala svaku sestru. Odmah se Varaždinom proširio glas: 'Umrla je svetica'! Jedna joj je učenica dala napisati na ploču na grob: 'Umrla je na glasu svetosti. Prošla je zemljom čineći dobro', a to je definicija za Isusa što ju je sv. Petar dao u kući rimskog satnika Kornelija.

Živjela je u Presvetom Trojstvu i ušla u Njegovu neizmjernu radost, kako je govorila: **„Naš život nije ništa ako nije u Presvetom Trojstvu. Što je za prirodu sunce, to je za našu dušu Presveto Trojstvo. Moramo se ukorijeniti u Presveto Trojstvo!“**

Neka to bude i naš život i naša radost!

Pripremila s. Klaudija Đuran, osu